Nafarroako Parlamentuko Hezkuntza Batzordeak, 2020ko urriaren 7an egindako bileran, honako erabaki hau onetsi zuen: “Erabakia. Horren bidez, Nafarroako Gobernua premiatzen da eskola-garraio duin eta segurua berma diezaien nafar ikasle guztiei”.

Legebiltzarreko Erregelamenduko 114. artikuluan ezarritakoa betez, aipatu erabakia Nafarroako Parlamentuko Aldizkari Ofizialean argitara dadin agintzen dut. Hona testua:

“1. Nafarroako Parlamentuak Nafarroako Gobernua premiatzen du eskola-garraio duin eta segurua berma diezaien nafar ikasleei, halako moduan non albo batera utziko baitira irizpide ekonomizistak eta murrizketak eta beharrezkoak diren baliabideak jarriko baitira, eskola-jantokiaren zerbitzua erabiltzen ez duten nafar ikasleak beren helmugetara garraiatu ahal izateko eskola-eguna bukatzen denean, erabiltzen ez duten jantokiko txanda bukatu arte itxaroten egon behar izan gabe, une oro bermatuta haienganako arreta pertsonala eta segurtasun nahiz osasun baldintzak.

2. Nafarroako Parlamentuak Nafarroako Gobernua premiatzen du Ekialdeko Pirinioetako ikasleak ikastetxeetara joan ahal izatea ahalbidetu dezan; zehazki, Abaurregainako ikasleentzako traktore-taxiaren jarraipena eta halako beste bat jartzea Oroz-Beteluko ikasleei, Garraldako eskolaraino arrazoizko iraupena izanen duen ibilbidea bermatzeko eta arriskuak gutxitzeko.

3. Nafarroako Parlamentuak Hezkuntza Departamentua premiatzen du Orkoiengo eskola-garraioa berrantola dezan, kendutako linea berriro jarrita, ikastetxe bakoitzak garraioa behar bezala antolatzea bermatzeko eta ikastetxe ezberdinetako ikasleen arteko alferreko kontaktuak ekiditeko, ikastetxeetako kontingentzia planekin bat.

4. Nafarroako Parlamentuak Hezkuntza Departamentua premiatzen du Tafallako Sancho el Mayor BHIrako eskola-garraioa berrantola dezan, halako moduan non berreskuratu eginen baita 915 ibilbidea, Benegorriraino desbideratzen zena herri horretako DBHko ikasleak garraiatzeko”.

Iruñean, 2020ko urriaren 9an

Lehendakaria: Unai Hualde Iglesias